Afrikaans by Universiteit van Stellenbosch is uitsluitingstegniek, sê Nzimande - AfriForum Jeug
“Daar is uit die oorspronklike 32 universiteite in Suid-Afrika, nog net een Afrikaanse universiteit oor en waar Afrikaans by universiteite met Engels vervang is, het Afrikaans en die Afrikaner-kultuur heeltemal uitgesterf. Die probleem is dat minderhede soos Afrikaners nie meer toegelaat word om in hulle moedertaal onderrig te ontvang nie. Afrikaners het die reg tot moedertaalonderrig en hulle mag nie van dié reg ontneem word nie. Ons het die universiteite opgebou en Afrikaans tot ŉ hoëfunksietaal ontwikkel. Die universiteite het intussen verengels en Afrikaners vervreem. Mag ons nie eers een universiteit behou wat voorgraadse studies in Afrikaans aanbied nie? Dit is onaanvaarbaar en druis direk teen minderheidsregte en Suid-Afrika se Grondwet in”, sê Marcus Pawson, woordvoerder vir AfriForum Jeug.
Die oplossing is nie om minderhede van hulle kultuur en taal te ontneem nie. Die Minister moet eerder die ander tale ontwikkel wat die standaard van opleiding sal verhoog.
Pawson sê verder dat dr. Nzimande teen Afrikaans is en nie op studenteklagtes na sy kantoor, wat oor swart studente wat rassisties teen ander studente optree handel, reageer nie.
“Die minister moet aanvaar dat Afrikaans ook ŉ Afrikataal is en dat Afrikaners ook Afrikane is. Transformasie word herhaaldelik gebruik om Afrikaners se taal en kultuurregte te ontken en met Engels te vervang.”